b'\n_START_ARTICLE_\nAj (faraon)\n_START_SECTION_\nPoreklo\n_START_PARAGRAPH_\nZa Aja obi\xc4\x8dajno velja, da je bil Egip\xc4\x8dan iz Ahmima. Med svojim kratkim vladanjem je v Ahmimu zgradil v steno vsekano kapelo, posve\xc4\x8deno lokalnemu bogu Minu._NEWLINE_Aj je bil morda sin Juja, \xc4\x8dlana Minove duhov\xc5\xa1\xc4\x8dine v Ahmimu in nadzornika mestnih \xc4\x8dred, in njegove \xc5\xbeene Tiuju. \xc4\x8ce je to res, je bil po materi verjetno Sirijec, ker njeno ime ni egip\xc4\x8dansko. Juja je bil vpliven plemi\xc4\x8d na dvoru Amenhotepa III., od katerega je prejel redek privilegij, da je lahko svojo grobnico zgradil v Dolini kraljev. Dobil ga je verjetno zato, ker je bil o\xc4\x8de Amenhotepove glavne \xc5\xbeene, kraljice Tije. Sorodstvo morda potrjuje podoben videz spomenikov, ki jih pripisujejo Aju, in tistega ob Tijini mumiji. Na vseh so podobna imena in naslovi.\n_START_SECTION_\nAmarnsko obdobje\n_START_PARAGRAPH_\nZa Aja je zanesljivo znano samo to, da je med Ehnatonovim vladanjem dobil dovoljenje za gradnjo svoje grobnice v Dolini kraljev (ju\xc5\xbena grobnica 25) in naziv "Nadzornik vseh konj njegovega veli\xc4\x8danstva", najvi\xc5\xa1ji \xc4\x8dastni\xc5\xa1ki polo\xc5\xbeaj v diviziji bojnih voz egip\xc4\x8danske vojske, ki je bil tik pod polo\xc5\xbeajem generala. Pred tem napredovanjem je bil poveljnik pehote in "navaden" nadzornik konj. Oba naziva so odkrili na delu pohi\xc5\xa1tva iz njegove grobnice. V grobnici so odkrili tudi nazive "nosilec pahlja\xc4\x8de na faraonovi desni strani", "glavni vladarjev pisar" in "njegov ljubljenec in bo\xc5\xbeji o\xc4\x8de". Nosilec pahlja\xc4\x8de na faraonovi desni strani je bil pomemben dvorni polo\xc5\xbeaj. Ajev najpogostej\xc5\xa1i naziv je bil "Bo\xc5\xbeji o\xc4\x8de", katerega je kasneje vgradl tudi v svoje prestolno ime. _NEWLINE_V Ajevi grobnici so odkrili tudi Veliko hvalnico bogu Atonu, edinemu, ki so ga \xc4\x8dastili v amarskem obdobju.\n_START_SECTION_\nTutankamon\n_START_PARAGRAPH_\nAjev predhodnik Tutankamon je pri\xc5\xa1el na prestol kot osem ali devet let star otrok v \xc4\x8dasu velikih napetosti med novim enobo\xc5\xa1tvom in starim mnogobo\xc5\xa1tvom. Vladarske dol\xc5\xbenosti sta mu pomagala opravljati svetovalca veliki vezir Aj in general vojske Horemheb, predvsem Aj. Med Tutankamonovim devetletnim vladanjem so se za\xc4\x8deli postopoma vra\xc4\x8dati stari bogovi, kar je hkrati pomenilo krepitev mo\xc4\x8di Amonovih sve\xc4\x8denikov, ki so pod Enhatonom izgubili svoj vpliv.\n_START_SECTION_\nFaraon\n_START_PARAGRAPH_\nTutankamonova smrt pri 18 ali 19 letih in njegova napaka, da ni imenoval naslednika, sta povzro\xc4\x8dila praznino, ki jo je hitro zapolnil veliki vezir Aj. Na \xc4\x8dem je temeljila njegova o\xc4\x8ditno uspe\xc5\xa1na zahteva po prevzemu oblasti, ni povsem jasno. Za "idnw" ali "namestnika gospoda dveh de\xc5\xbeel" je Tutankamon imenoval svojega generala Horemheba, kar bi hkrati lahko pomenilo, da ga je imenoval tudi za svojega naslednika. Aj je Horemheba o\xc4\x8ditno izigra in svojo zahtevo legitimiral s Tutankamonovim pokopom in morda poroko s Tutankamonovo vdovo Ankesenamun._NEWLINE_Ker je bil ob prihodu na oblast \xc5\xbee dokaj v letih, je vladal samo \xc5\xa1tiri leta. V tem \xc4\x8dasu je obnovil mnogobo\xc5\xa1tvo in zgradil svoj pogrebni tempelj v Medinet Habu. Ve\xc4\x8dino njegovih spomenikov in tempelj si je prisvojil ali uni\xc4\x8dil njegov naslednik Horemheb.\n_START_SECTION_\nNaslednik\n_START_PARAGRAPH_\nAj je za svojega naslednika imenoval Nahtmina. Njegov na\xc4\x8drt je o\xc4\x8ditno spodletel in zadnji faraon Osemnajste dinastije je postal general Horemheb. Ajeve na\xc4\x8drte potrjuje napis na pogrebnem kipu Nahtmina in njegove \xc5\xbeene, na katerem ima naslova jrj-p\xea\x9c\xa5t  (kronski princ) in z\xea\x9c\xa3-nzw (kraljev sin). Iz tega sledi, da je bil Nahtmin Ajev sin ali posvojenec.\n_START_SECTION_\nZapu\xc5\xa1\xc4\x8dina\n_START_PARAGRAPH_\nZgleda, da je njegov naslednik Horemheb sklenil odstraniti vse sledi Ehnatonovega enobo\xc5\xa1kega eksperimenta, v katere je spadalo tudi Ajevo ime. Oskrunil je njegovo grobnico, uni\xc4\x8dil ve\xc4\x8dino Ajevih vladarskih kartu\xc5\xa1 na stenah grobnice WV23 in razbil njegov sarkofag. Pokrov sarkofaga je pod drobirjem Ajeve grobnice leta 1972 odkril ameri\xc5\xa1ki egiptolog Otto Schaden.  Na njem se je ohranila Ajeva kartu\xc5\xa1a. Tempelj Medinet Habuju je Horemheb uporabil zase. Uvo H\xc3\xb6lscher, ki je izkopaval tempelj, je odkril, da je Horemheb izbrisal Ajeve kartu\xc5\xa1e in jih zamenjal s svojimi, poslikav pa se ni dotaknil. Na pe\xc4\x8datih in pokrovih vinskih vr\xc4\x8dev v skladi\xc5\xa1\xc4\x8du templja so bili pe\xc4\x8dati z napisom "vino iz Horemhebovega templja".'